Over the Rainbow

„Over the Rainbow“ (často označovaná aj ako „Somewhere Over the Rainbow“) je jedna z klasických a aj oscarových baladických sentimentálnych skladieb, ktorej hudbu zložil Harold Arlen a pôvodný anglický text napísal E.Y. Harburg. Pôvodne bola táto pieseň napísaná k filmu The Wizard of Oz (Čarodejník z krajiny Oz) a naspievala ju 7. októbra 1938 americká herečka a speváčka Judy Garlandová.

Vo filme je časť piesne hraná počas úvodných titulkov orchestrom štúdia MGM. Približne o päť minút neskôr Garlandová v postave Dorothy Galeovej zaspieva „Over the Rainbow“ potom, ako sa neúspešne pokúsi svojmu strýkovi a tete vysvetliť okolnosti incidentu jej psíka Tota so zlou Miss Gulch. Dorotina teta Ema jej povie aby ona sama našla Totovi miesto na ktorom sa viac nedostane do problémov. Dorota rozjíma nad tým, kde by to mohlo byť: „dostane sa tam loďkou, vlakom, je to ďaleko, veľmi ďaleko, niekde za mesiacom, za dažďom...“ a nadväzuje na svoje úvahy spevom piesne.

Pieseň je na prvom mieste zoznamu skladieb 20. storočia, ktorý pre študijné účely v roku 2001 v USA spracovali organizácie RIAA, NEA (Národná nadácia pre umenie) a SC (Školské vydavateľstvo pre publikáciu vzdelávacích materiálov). Aj Americký filmový inštitút dal pieseň „Over the Rainbow“ na prvé miesto zoznamu stovky najlepších filmových piesní storočia („AFI's 100 Years...100 Songs“). Spolu s piesňou „White Christmas“ sa „Over the Rainbow“ stala symbolom pre americkú armádu, ktorá bojovala v Európe počas II. svetovej vojny. Judy Garland s touto piesňou pred vojakmi v roku 1943 skutočne aj vystúpila.

Skladba je notoricky známa a jej rôzne verzie sa dodnes aj po viac ako sedemdesiatich rokoch od jej vzniku dostávajú na vrcholy hudobných rebríčkov na celom svete.

The Wizard of Oz

Pieseň „Over the Rainbow“ bola z filmu pôvodne vymazaná. Podľa vyjadrení riaditeľa MGM Louisa B. Mayera a  producenta Mervyna LeRoya vraj „skladba spomaľovala dianie filmu“ a „takýto song bol vhodný skôr pre nejakú staršiu muzikálovú herečku ako pre dievčatko, ktoré si pospevuje na dvore pred stodolou“. Na naliehanie asistenta produkcie Arthura Freeda a Garladnovej konzultanta spevu Rogera Edensa pieseň do filmu nakoniec vrátili.

Druhá reprízová časť piesne bola z filmu vystrihnutá. Dorotka ju spievala potom ako bola uväznená v zámku bosoriek popritom ako sledovala ako sa jej čas života kráti počas merania v bosoráckych presýpacích hodinách. Vizuálna časť piesne sa dodnes nezachovala no zvuková vyšla na bonusovej časti soundtracku 2-CD Deluxe, ktoré vydalo vydavateľstvo Rhino Entertainment.

Pôvodné nahrávky od Garlandovej 
Garlandová prvýkrát pieseň s aranžmánmi Murraya Cuttera nahrala pre film v štúdiách MGM dňa 7. októbra 1938.

Štúdiovú nahrávku piesne „Over the Rainbow“ vydalo hudobné vydavateľstvo Decca Records v septembri 1939. V marci 1940 táto istá verzia piesne vyšla na albume The Wizard of Oz. Nakoľko táto verzia nie je zvukovo úplne identická s filmovou, vyšla aj neskôr v 60. rokoch na singlovom formáte, no Garlandová ju vždy spievala s rovnakým textom aký bol použitý vo filme. Bola mu verná, lebo ako tá, ktorá stelesňuje postavu Doroty, prezentuje aj jej posolstvo odniekadiaľ spoza dúhy.

V roku 1956 štúdiá MGM vydali originálny soundtrack z filmu na albume. Jeho vydanie bolo načasované s televíznou premiérou filmu. Verzia mala svoje viacnásobné reedície, vrátane tej, ktorú ako Deluxe Edition vydali v roku 1995 Rhino Records.

Už v období vydania originálnej nahrávky od Judy Garlandovej v amerických hracích automatoch (jukeboxoch) dominovali rôzne coververzie piesne „Over the Rainbow“ od osobností ako boli Bob Crosby a Glenn Miller.

Text piesne 
Úvodný verš, ktorý nebol použitý vo filme sa často používa v divadelných inscenáciách adaptácií diela The Wizard of Oz. Je zahrnutý v klavírnej list partitúre piesní k filmu. Verš použili vo svojich verziách piesne „Over the Rainbow“ okrem iných aj Frank Sinatra, Doris Day, Tony Bennett, Ella Fitzgerald, či Sarah Vaughan.

Niektoré významnejšie coververzie 
 Doo-wopová skupina The Demensions sa v roku 1960 s coverveziou piesne dostala na 16. pozíciu v rebríčku Billboard Hot 100.
 Austrálsky hudobník Billy Thorpe sa na vrchol austrálskeho rebríčka s touto piesňou dostal v roku 1965, neskôr s bluesovou verziou skladby aj v roku 1974.
 Album Over the Rainbow od Patti LaBelle and the Bluebelles sa v roku 1966 dostal na 20. miesto amerického rebríčku R&B.
 V Nemecku sa dostala v roku 1994 na tretie miesto s tanečnou verziou piesne „Over the Rainbow“ DJ-ka Marusha.
 Americká popová speváčka a herečka Katharine McPhee tiež vydala coververziu piesne, ktorá dosiahla 12. pozíciu rebríčka Billboard Hot 100.
 V roku 2001 vydal singel "Somewhere Over the Rainbow"/"What a Wonderful World" (medley) aj spevák Cliff Richard. Tento singel dosiahol v hudobných rebríčkoch v Spojenom kráľovstve 11. pozíciu.

Verzia od Israela Kamakawiwoʻolea 

Israel Kamakawiwoʻole vydal v roku 1993 svoj štúdiový album Facing Future, na ktorom sa nachádza aj zmes spojených piesní „Over the Rainbow“ a „What a Wonderful World“ (známy hit od Louisa Armstronga). V Billboarde skladba dosiahla 12. miesto v rebríčku Hot Digital Tracks.

V Spojenom kráľovstve vyšla skladba ako singel pod názvom „Somewhere Over the Rainbow“. V oficiálnych britských rebríčkoch štartovala v apríli roku 2007 (desať rokov po smrti Israela Kamakawiwoʻolea) na 68. mieste. Po niekoľkých odchodoch a návratoch v tomto rebríčku dosiahla v septembri roku 2008 svoj vrchol na 46. mieste.

V Nemecku sa v roku 2010 singel tiež vrátil do rebríčkov. Iba po dvoch týždňoch sa z neho predalo 150 000 nosičov a singel získal zlatý certifikát. V októbri 2010 sa song dostal na prvú priečku nemeckých rebríčkov a vo februári 2011 bol za predaj viac ako 600 000 kópií certifikovaný ako dvojnásobne platinový. Za to, že zostal na vrchole nepretržite 12 týždňov za sebou sa tento singel stal najúspešnejším nemeckým singlom roku 2010. V zozname singlovej špičky vo Francúzsku pre rok 2011 sa singel držal na na jeho vrchole osem týždňov.

Verzia piesne „Over the Rainbow“ od Israela Kamakawiwoʻolea bola použitá v mnohých televíznych reklamách, filmoch a televíznych programoch napríklad: Osudové stretnutie, Zoznámte sa, Joe Black, 50-krát a stále po prvý raz, Hady v lietadle, Južný Pacifik, Odložený prípad, Pohotovosť, Policajt z Marsu a Horizon. V USA bola skladba certifikovaná platinovou platňou za milión vyplatených stiahnutí. Vo Švajčiarsku skladba získala tiež  platinovú platňu za 30 000 predaných kópií.

Z verzii skladby Israela Kamakawiwo'olea bola pre 22. časť prvej série amerického televízneho muzikáloveho seriálu Glee nahratá coververzia, ktorá vyšla na EP s názvom Glee: The Music, Journey to Regionals. Tento album sa dostal v hudobných rebríčkoch na 30. miesto v Spojenom kráľovstve, 31. miesto v Kanade a Írsku, 42. bol v Austrálii a 43. v Spojených štátoch. V roku 2011 nahral takúto coververziu aj Joe McElderry a vydal ju na svojom druhom štúdiovom albume Classic.

Verzia od Evy Cassidy 

Ešte v roku 1992 nahrala svoju verziu skladby „Over the Rainbow“ speváčka Eva Cassidy. Skladba vyšla na albume duetov s názvom The Other Side, ktorý vydala v tom istom roku spoločne s funky spevákom Chuckom Brownom.

Táto speváčka nebola mimo USA veľmi známa. V roku 1996 zomrela na melanóm. V roku 1998 na jej počesť vyšiel výberový album Songbird. Jej verzia skladby „Over the Rainbow“ vyšla v roku 2001 na CD singli. Singel sa po svojom vydaní v britských rebríčkoch umiestnil na 61. pozícii jeho najväčším úspechom bola 42. pozícia.

Evina pieseň „Over The Rainbow“ bola vysielaná moderátorom Terry Woganom v rádiu BBC Radio 2 a v televíznej show  Top of the Pops 2. V televízii bol vysielaný klip na ktorom boli nahrávky amatérskou videokamerou z Blues Alley vo Washingtone, ktoré vznikli počas výroby albumu The Other Side. Publicita a okolnosti spôsobili, že sa kompilačný album Songbird od Evy Cassidy na prvú pozíciu rebríčkov Spojeného kráľovstva a jej coververzia songu „Over the Rainbow“ bola v roku 1999 vybratá televíziou BBC na album Songs of the Century. Z tejto jej piesni vrátane vydania na akustickej kompilácii Simply Eva z roku 2011 bolo dodnes predaných viac ako desať miliónov kópií. Do Top-10 sa táto coververzia dostala aj v hudobných rebríčkoch v Austrálii, Nemecku, Švédsku, Nórsku a Švajčiarsku.

Zoznam skladieb CD singlu 
 „Over the Rainbow“
 „Dark End of the Street“

Verzia od Kylie Minogue 
Coververziu skladby „Over the Rainbow“ vydala počas svojho ochorenia na rakovinu prsníka aj austrálska speváčka Kylie Minogue. Šlo o koncertnú nahrávku z DVD Kylie Showgirl, ktorá bola nakrútená tesne pred diagnostikovaním choroby v Earls Court Exhibition Centre 6. mája 2005. Tento singel vyšiel na Vianoce 25. decembra 2005 a bol jej prvým singlom, ktorý Kilie vydala iba ako digitálnu nahrávku. Ako „B-strana“ tohto singlu vyšla komerčná americká vianočná pesnička „Santa Baby“.

Verzia od Danielle Hope 
Téma „Dorotky a Čarodejníka zo zemi Oz“ neobišla ani muzikálového skladateľa Andrew Lloyd Webbera, ktorý od marca do mája 2010 usporiadal v spolupráci s televíziou BBC castingovú televíznu súťaž s názvom Over the Rainbow, počas ktorej hľadal talenty a „neokukané tváre“ pre jeho pripravovanú adaptáciu muzikálu The Wizard of Oz. Tento muzikál mal premiéru v máji roku 2011.

Víťazkou súťaže pre postavu Dorotky sa stala Danielle Hopeová. Danielle dňa 23. mája 2010 vydala elektronickú verziu (na stiahnutie cez internet) a 31. mája 2010 aj CD singel piesne „Over the Rainbow“. Na „B-strane“ singlu je zmes melódií z projektu The Wizzard of Ozz v interpretácii Sophie Evansovej, Danielle Hopeovej a Lauren Samuelsovej. Singel vyšiel ešte pred vyhlásením výsledkov súťaže a hlavným dôvodom pre jeho vydanie bolo zabezpečiť príspevky pre charitatívny fond, ktorý založila televízia BBC na liečbu rakoviny prostaty. Táto verzia singlu piesne sa najvyššie v britských hudobných rebríčkoch dostala na 29. pozíciu.

Zoznam skladieb

Digitálne stiahnutie 
„Over the Rainbow“ – 2:58

CD singel 
„Over the Rainbow“
„The Wizard of Oz medley“ – Sophie Evansová, Danielle Hopeová a Lauren Samuelsová

Referencie

Zdroj 

Piesne z 1939
Piesne z filmov
Skladby storočia
Single z 1993
Piesne Israela Kamakawiwo’ola